**ΠΑΝΕΛΛΗΝΙΟ ΣΩΜΑΤΕΙΟ ΕΡΓΑΖΟΜΕΝΩΝ VODAFONE-ΠΑΝΑΦΟΝ**

(Αρ. Απόφασης Πρωτοδικείου: 5215/2008)

Αριθμός Πρωτοκόλλου: 35/2017

Αθήνα, 30/6/2017

Να επαναπροσληφθεί ο συνάδελφος που απολύθηκε σήμερα, από το Τηλεφωνικό Κέντρο στο Φάληρο

Κάτω τα χέρια από τους εργαζόμενους και το Σωματείο

Χθες απολύθηκε – με τη μη ανανέωση της σύμβασής του-συνάδελφος  «ενοικιαζόμενος» της Man Power που εργάζονταν στο τηλεφωνικό κέντρο της εταιρείας.

Ο συνάδελφος είναι ενεργό μέλος του Σωματείου και μάλιστα στις τελευταίες ήταν υποψήφιος για το ΔΣ του Σωματείου. Αυτός ήταν και ο λόγος της απόλυσής του. Το γεγονός ότι ήταν συνδικαλιστικά ενεργός, ότι συμμετείχε στις απεργιακές κινητοποιήσεις και τη ζωή του Σωματείου.

Το θράσος της διοίκησης έφτασε μέχρι το σημείο του να ανακοινώσει στο συνάδελφο πως ο λόγος της απόλυσής τους είναι οι απουσίες του, λόγω της συμμετοχής του στις κινητοποιήσεις!

Αυτό είναι το πραγματικό πρόσωπο της διοίκησης της Vodafone!

Από τη μία επιβάλλει εργασιακές σχέσεις γαλέρας στους εργαζόμενους της εταιρείας: με την άρνησή της να ανανεώσει τη Επιχειρησιακή Συλλογική Σύμβαση Εργασίας, με τις συνέχεις απολύσεις και την αντικατάσταση του σταθερού/μόνιμου προσωπικού Vodafone από «ενοικιαζόμενους» συναδέλφους με μνημονιακούς μισθούς, με μειώσεις μισθών και τη συνεχή  αποδόμηση των κατοχυρωμένων μέχρι τα τώρα εργασιακών μας δικαιωμάτων.

Από την άλλη προσπαθεί να καταστείλει την αντίσταση των εργαζομένων και των κινητοποιήσεών τους σε κάθε ευκαιρία. Γνωρίζουμε όλοι τους απεργοσπαστικούς μηχανισμούς που οργανώνει σε κάθε απεργία για να τη σπάσει, την πίεση και την τρομοκρατία που δέχονται από προϊστάμενους οι συνάδελφοι που συμμετέχουν. Άλλωστε πριν λίγο μόλις διάστημα είχε σύρει μέλη του Σωματείου και του ΔΣ του Σωματείου σε «Πειθαρχικό» Συμβούλιο.

Η απόλυση αποτελεί συνδικαλιστική δίωξη. Είναι μία ανοιχτή προσπάθεια παρακώλυσης/φίμωσης της συνδικαλιστικής δράσης των εργαζομένων και του Σωματείου.  Αποτελεί μία εικόνα από το ζοφερό μέλλον που μας ετοιμάζουν κυβέρνηση και εργοδότες, καθώς στα προαπαιτούμενη της επόμενης «αξιολόγησης» είναι ο δραματικός περιορισμός της συνδικαλιστικής δράσης των εργαζομένων και των Σωματείων. Για άλλη μία φορά η διοίκηση της Vodafone πρωτοστατεί στην εφαρμογή των πιο σκληρών αντεργατικών μνημονιακών μέτρων, πριν καν αυτά περάσουν!

Καλούμε τη διοίκηση εδώ και τώρα να προχωρήσει στην επαναπρόσληψη του συναδέλφου.

Οι εργαζόμενοι μέσα από τη συσπείρωσή μας στο Σωματείο μπορούμε να δώσουμε την οργανωμένη, μαχητική απάντησή μας, απέναντι στις επιθέσεις της εργοδοσίας.

Το ΔΣ του

Πανελληνίου Σωματείου Εργαζομένων Vodafone-Πάναφον